Na osnovu člana 21. st. 1. i 2. Zakona o nacionalnom okviru kvalifikacija Republike Srbije („Službeni glasnik RS”, broj 27/18) i člana 43. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 71/12, 7/14 – US, 44/14 i 30/18 – dr. zakon),

Vlada donosi

**ODLUKU**

**o osnivanju Sektorskog veća za sektor trgovine, ugostiteljstva i turizama**

"Službeni glasnik RS", br. 104 od 28. decembra 2018, 57 od 9. avgusta 2019.

1. Osniva se Sektorsko veće za sektor trgovine, ugostiteljstva i turizama (u daljem tekstu: Sektorsko veće) za oblasti koje se odnose na trgovinu odnosno na kupovinu i prodaju robe i usluga uključujući menadžment robe, cene, upravljanje rizicima, sistemima i procedurama prodaje, praćenje trendova u trgovini, kao i na oblasti ugostiteljstva i turizma.

2. Zadaci Sektorskog veća su da:

1) analizira postojeće i utvrđuje potrebne kvalifikacije u sektoru;

2) identifikuje kvalifikacije koje treba osavremeniti;

3) identifikuje kvalifikacije koje više ne odgovaraju potrebama sektora;

4) donosi odluku o izradi predloga standarda kvalifikacija u okviru sektora;

5) daje mišljenje o očekivanim ishodima znanja i veština unutar sektora;

6) promoviše dijalog i neposrednu saradnju između sveta rada i obrazovanja;

7) promoviše mogućnosti za obrazovanje, obuku i zapošljavanje unutar sektora;

8) identifikuje mogućnosti za obučavanje odraslih unutar sektora;

9) razmatra implikacije nacionalnog okvira kvalifikacija na kvalifikacije unutar sektora;

10) predlaže liste kvalifikacija po nivoima i vrstama koje mogu da se stiču priznavanjem prethodnog učenja;

11) obavlja druge poslove u skladu sa Zakonom o nacionalnom okviru kvalifikacija Republike Srbije.

3. Za članove Sektorskog veća, na pet godina imenuju se:

1) na predlog Privredne komore Srbije i reprezentativnih udruženja poslodavaca:\*

(1) Milka Glušac – trgovina;\*

(2) Suzana Milosavljević i Ivan Petrović – turizam;\*

(3) Aleksa Lučić – ugostiteljstvo.\*

2) na predlog strukovnih komora, odnosno udruženja:

(1) Turistička organizacija Srbije:

– Vesna Ninić;

(2) Asocijacija turističkih agencija Srbije (ATAS):

– Igor Gvozden;

(3) Udruženje turističkih vodiča Srbije:

– prof. dr Snežana Štetić.

3) na predlog Saveta za stručno obrazovanje i obrazovanje odraslih – prof. dr Milorad Vukić.

4) na predlog Konferencije univerziteta i Konferencije akademija i visokih škola – doc. dr Danijel Pavlović.

5) na predlog Nacionalne službe za zapošljavanje – Desanka Mihailović Kovač.

6) na predlog:

(1) Ministarstva prosvete nauke i tehnološkog razvoja – Marija Stamenković;

(2) Ministarstva rada, zapošljavanja, boračka i socijalna pitanja – Jelena Novaković;

(3) Ministarstva trgovine, turizma i telekomunikacija – dr Renata Pindžo;

(4) Ministarstvo omladine i sporta – Jelena Galamboš.\*

7) na predlog reprezentativnih granskih sindikata:

(1) ASNS granski sindikat ugostiteljske i turističke delatnosti:

– Jelena Jeremić;

(2) Samostalni sindikat ugostiteljstva i turizma Srbije:

– Dragan Cvetković;

(3) Samostalni sindikat trgovine Srbije:

– Vida Janković.

8) na predlog zajednice stručnih škola:

(1) Jelena Čeperković, Zajednica ekonomskih, pravno-birotehničkih, trgovinskih i turističko-ugostiteljskih škola Srbije.

9) na predlog Zavoda za unapređivanje obrazovanja i vaspitanja – Radiša Mikarić.

Članovi Sektorskog veća iz stava 1. tač. 3), 4), 5), 6), 8) i 9) učestvuju u radu Sektorskog veća u svim oblastima rada Sektorskog veća iz tačke 1. ove odluke.

Članovi Sektorskog veća iz stava 1. tačka 2) i tačka 7) podtač. (1) i (2) ove tačke ravnomerno se rotiraju u radu Sektorskog veća za sve sektore rada po redosledu koji se utvrđuje u skladu sa poslovnikom o radu Sektorskog veća.\*

Član Sektorskog veća iz stava 1. tačka 1) podtač. (1) i (3) i tačka 7) podtačka (3) ove tačke učestvuje u radu za oblast rada sektora za koji je imenovan.\*

Članovi Sektorskog veća iz stava 1. tačka 1) podtačka (2) ove tačke ravnomerno se rotiraju u radu Sektorskog veća za oblast rada sektora za koji su imenovani, po redosledu koji se utvrđuje u skladu sa poslovnikom o radu Sektorskog veća.\*

\*Službeni glasnik RS, broj 57/2019

4. Članovi Sektorskog veća između sebe biraju predsednika iz reda članova koji učestvuju u radu u svim oblastima rada Sektorskog veća iz tačke 1. ove odluke.

5. Sektorsko veće donosi poslovnik o svom radu.

6. Godišnji izveštaj o radu Sektorsko veće podnosi Agenciji za kvalifikacije, ministarstvu nadležnom za poslove obrazovanja i Vladi, najkasnije do 1. marta tekuće godine za prethodnu kalendarsku godinu.

7. Administrativno-tehničku podršku Sektorskom veću pruža Agencija za kvalifikacije.

8. Članovi Sektorskog veća i stručnih timova imaju pravo na naknadu za rad u visini koju utvrdi Vlada.

9. Ova odluka stupa na snagu osmog dana od dana objavljivanja u „Službenom glasniku Republike Srbije”.

05 broj 02-02-12705/2018

U Beogradu, 27. decembra 2018. godine

Vlada

Predsednik,

Ana Brnabić, s.r.